**R E L A C I O N**

**PËR**

**PROJEKTLIGJIN**

**PËR HEDHJEN NË TREG DHE MBIKËQYRJEN E ARTIKUJVE PIROTEKNIKË**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projektligji “Për hedhjen në treg dhe mbikëqyrjen e artikujve piroteknikë” ka si qëllim krijimin e një sistemi efikas të kontrollit, mbikëqyrjes së tregut, vlerësimit të përputhshmërisë së artikullit piroteknik, përcaktimin e të drejtave dhe detyrimeve të operatorëve ekonomikë, sipas rolit dhe përgjegjësisë së tyre në zinxhirin e furnizimit për vendosjen në treg të artikujve piroteknikë, në mënyrë që të garantohet përputhshmëria e tyre me kërkesat ligjore.

Nëpërmjet këtij projektligji bëhet e mundur përafrimi i legjislacionit të Bashkimit Evropian, konkretisht me Direktivën 2013/29/BE të Parlamentit Evropian dhe të Këshillit, datë 12 Qershor 2013 “Për harmonizimin e ligjeve të shteteve anëtare në lidhje me bërjen të disponueshme në treg të artikujve piroteknike (Rimodeluar)”.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektligji është parashikuar në Programin e Përgjithshëm Analitik të Projektakteve, për Ministrinë e Mbrojtjes, për vitin 2020 si dhe në Planin Kombëtar të Integrimit Evropian 2019-2021.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Ligji 9126, datë 29.07.2003, “Për përdorimin civil të lëndëve plasëse në Republikën e Shqipërisë”, i ndryshuar, paraqet nevojë për ndryshime thelbësore pasi mbulon dy fusha të ndryshme: lëndët plasëse për përdorim civil si dhe artikujt piroteknikë dhe fishekzjarrët për përdorim civil. Këto ndryshime janë të domosdoshme për shkak të ndryshimit të dinamikave gjatë kësaj periudhe 15 vjeçare nga njëra anë, por edhe për shkak të reformimit të kuadrit ligjor të Bashkimit Evropian dhe detyrimit të Republikës së Shqipërisë për përafrimin e legjislacionit me BE nga ana tjetër.

Për sa më sipër, në vitin 2013, Bashkimi Evropian ka miratuar Direktivën 2013/29/BE të Parlamentit Evropian dhe të Këshillit, datë 12 Qershor 2013, “Për harmonizimin e ligjeve të shteteve anëtare në lidhje me bërjen të disponueshme në treg të artikujve piroteknike (Rimodeluar)” dhe ky projektligj është në përputhje të pjesshme me këtë direktivë, pasi transpozon pjesën më të madhe të neneve të saj, duke mos përafruar kështu vetëm ato nene të cilat janë relevante për vendet anëtare të Bashkimit Evropian.

Ligji nr. 9126 datë 29.07.2003 “Për përdorimin civil të lëndëve plasëse në Republikën e Shqipërisë”, bashkërendon punën e disa institucioneve të përfshira në mbikëqyrjen e artikujve piroteknike, por paraqet mangësi të theksuara në përkufizime, përcaktimin e llojeve të aktiviteteve, parashikimin e dispozitave për kontrollin artikujve piroteknikë, si dhe sa i përket sanksioneve.

Duke qenë se trajtimi, mbikëqyrja etj., e lëndëve plasëse paraqet dinamika të ndryshme me atë të artikujve piroteknikë dhe duke qenë se edhe legjislacioni i Bashkimit Evropian i trajton në mënyrë të veçantë, fusha e lëndëve plasëse është ndarë nga objekti i këtij projektligji dhe do të trajtohet me një ligj të veçantë.

Ky projektligj ndryshon thelbësisht ligjin e mëparshëm, duke futur koncepte të reja si dhe duke ndryshuar dhe përputhur me Direktivën 2013/29/BE, terminologjinë, licencimin, rregullat teknike, kushtet e sigurisë, procedurat për organet e miratuara të cilat do të bëjnë vlerësimin e përputhshmërisë. Gjithashtu, në këtë projektligj janë përcaktuar edhe masat e sigurisë që duhet të ndërmerren nga operatorët ekonomikë gjatë aktiviteteve më artikujt piroteknikë si dhe trajnimet dhe kualifikimet e nevojshme të personave specialistë që do të merren me trajtimin e këtyre artikujve.

Një element tjetër shumë i rëndësishëm, i cili përbën risi për këtë ligj, është edhe kategorizimi i artikujve piroteknikë, si dhe përcaktimi i kufijve të moshës për përdorimin e tyre.

Në këtë projektligj përcaktohet se operatorët ekonomikë duhet të jenë përgjegjës për përputhshmërinë e artikujve piroteknikë me dispozitat e projektligjit, sa i përket roleve të tyre përkatëse në zinxhirin e furnizimit, në mënyrë që të sigurohet një nivel i lartë i mbrojtjes së interesave publikë, si shëndeti dhe siguria e personave dhe siguria publike, dhe për të garantuar konkurrencën e ndershme. Ky projektligj duhet të zbatohet për të gjitha format e furnizimit.

Të gjithë operatorët ekonomikë që ndërhyjnë në zinxhirin e furnizimit dhe shpërndarjes duhet të marrin masat e duhura për të siguruar se ata bëjnë të disponueshëm në treg artikuj piroteknikë që janë në përputhje me këtë projektligj. Gjithashtu, është e nevojshme të sigurohet një shpërndarje e qartë dhe proporcionale e detyrimeve që korrespondojnë me rolin e secilit operator ekonomik në zinxhirin e furnizimit dhe shpërndarjes.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Ky projektligj është në përputhje të plotë me rendin juridik të brendshëm dhe atë ndërkombëtar.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Ky projektligj synon të përafrojë pjesërisht Direktivën 2013/29/BE të Parlamentit Evropian dhe të Këshillit, datë 12 Qershor 2013, “Për harmonizimin e ligjeve të shteteve anëtare në lidhje me bërjen të disponueshme në treg të artikujve piroteknike (Rimodeluar)”.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Projektligji “Për hedhjen në treg dhe mbikëqyrjen e artikujve piroteknikë”, është i përbërë nga 6 Krerë, 47 nene dhe 3 shtojca.

Në Kreun I “Dispozita të përgjithshme”, përcaktohet qëllimi i projektligjit, përkufizimet, fusha e veprimit, kategoritë e artikujve piroteknikë dhe kufijtë e moshës për vënien në dispozicion konsumatorëve të artikujve piroteknikë.

Neni 1 përcakton qëllimin e projektligjit që konsiston në përcaktimin e të drejtave dhe detyrimeve të operatorëve ekonomikë, sipas përgjegjësisë apo rolit që luajnë në gjithë procesin e vendosjes në treg të artikujve piroteknikë, nga prodhimi apo importimi deri në shitjen te përdoruesi i fundit. Gjithashtu, qëllim të këtij projektligji përbën edhe mirëpërcaktimi i kushteve dhe kritereve për të gjitha proceset nëpër të cilat kalon artikulli piroteknik, nga prodhimi deri në përdorimin final, duke përfshirë edhe asgjësimin e tyre. Së fundmi, projektligji përcakton edhe mënyrën e organizimit, të drejtat dhe kompetencat e autoriteteve shtetërore përgjegjëse, për kontrollin, mbikëqyrjen dhe sigurinë gjatë zinxhirit të furnizimit deri te përdoruesi final.

Neni 2 liston përkufizimet e koncepteve bazë të ligjit, duke vendosur terma të cilat nuk ekzistojnë në ligjin aktual dhe që janë në përputhje me terminologjinë e Bashkimit Evropian. Këto përkufizime janë në përputhje me përkufizimet e Direktivës 2013/29/BE, por janë shtuar edhe përkufizime të tjera të karakterit kombëtar si licencat, autorizimet, magazinimi, eksportuesi, vërtetimi i besueshmërisë, shitës me pakicë, përkufizime këto që vijnë si rezultat i punës disa vjeçare në fushën e artikujve piroteknike.

Në nenin 3 të këtij projektligji është përcaktuar fusha e zbatimit dhe përjashtimet. Procedurat dhe detyrimet e përcaktuara në këtë projektligj do të zbatohen për operatorët ekonomikë dhe për autoritetet shtetërore përgjegjëse, kur do të veprojnë me artikuj piroteknikë. Përcaktimet e këtij projektligji nuk do të zbatohen për:

1. artikujt piroteknikë të synuar për përdorim jo tregtar, në përputhje me legjislacionin e brendshëm, nga strukturat shtetërore të sigurisë dhe mbrojtjes;
2. pajisjet që përfshihen në fushën detare dhe mbulohen nga legjislacioni përkatës;
3. artikujt piroteknikë të synuar për përdorim në industrinë aerohapësinore;

ç) kapsulat ndezëse të synuara në mënyrë specifike për lodrat e përfshira në fushën e

zbatimit të legjislacionit përkatës;

d) lëndët plasëse që përfshihen në fushëveprimin e legjislacionit përkatës;

dh) municionet.

Neni 4 parashikon se autoritetet shtetërore, të përcaktuara në dispozitat e mëvonshme të këtij projektligji dhe konkretisht nenet 34 dhe 36 të tij, nuk ndalojnë, kufizojnë ose pengojnë vendosjen në treg të artikujve piroteknikë, të cilët përmbushin kërkesat e këtij ligji.

Në këtë nen përcaktohet gjithashtu, se autoritetet shtetërore, të përcaktuara në nenet 34 dhe 36 të këtij ligji, lejojnë shfaqjen dhe përdorimin e artikujve piroteknikë që nuk janë në përputhje me këtë ligj, në panairet tregtare, ekspozita dhe demonstrime për tregtimin e artikujve piroteknikë, me kusht që të ketë një shenjë të dukshme ku të tregohet qartë emri dhe data e panairit tregtar, ekspozitës ose demonstrimit në fjalë, si dhe mospërputhja dhe mosvendosja në shitje e artikujve, derisa të sigurohet përputhshmëria e tyre. Parashikohet gjithashtu edhe lejimi i lëvizjes së lirë dhe përdorimi i artikujve piroteknikë të prodhuar për qëllime kërkimi shkencor, zhvillimore dhe testimi dhe të cilat nuk janë në përputhje me këtë ligj, me kusht që të ketë një shenjë të dukshme që tregon qartë mospërputhshmërinë e tyre dhe mosdisponueshmërinë për qëllime të tjera, përveç kërkimit shkencor, zhvillimor dhe testimit.

Neni 5 përcakton kategoritë e artikujve piroteknikë sipas llojit të përdorimit apo qëllimit dhe nivelit të rrezikut, duke përfshirë edhe nivelin e tyre të zhurmës. Kategoritë e parashikuara të artikujve piroteknikë janë fishekzjarrët, artikujt piroteknikë teatralë dhe artikuj të tjerë piroteknikë. Përcaktimi i këtyre kategorive shoqërohet edhe me përshkrimin e tyre teknik në lidhje me kushtet e përdorimit.

Në këtë nen është përcaktuar gjithashtu, se artikujt piroteknikë të kategorive F4, T2 dhe P2 janë të destinuara për përdorim vetëm nga persona me njohuri të specializuara.

Në paragrafin e fundit të këtij neni përcaktohet se ministri përgjegjës për industrinë minerare miraton procedurat e njehsimit, trajnimit dhe autorizimit, të personave me njohuri të specializuara.

Në nenin 6, përcaktohen kufijtë e moshës, pra cilat grupmosha mund të përdorin kategoritë e ndryshme të artikujve piroteknikë.

Për më tepër, në këtë nen është përcaktuar edhe se ministri përgjegjës për rendin dhe sigurinë publike mund të rrisë kufijtë e moshës të përcaktuar në paragrafin 1 të nenit, kur kjo justifikohet për arsye të rendit publik dhe sigurisë.

Në Kreun II “Detyrimet e operatorëve ekonomikë”, përcaktohen detyrimet e prodhuesve, importuesve dhe shpërndarësve, specifikime në lidhje me procedurën e etiketimit të artikujve piroteknikë, parashikime në lidhje me shitjen me pakicë dhe përdorimin e artikujve piroteknikë, masat e sigurisë, si dhe trajnimet dhe kualifikimet që kërkohen të kenë personeli që do të merret me trajtimin dhe jo vetëm të artikujve piroteknikë.

Në nenin 7 përcaktohen detyrimet e prodhuesve. Duke qenë se prodhuesi, duke pasur njohuri të hollësishme për procesin e projektimit dhe prodhimit, gjendet në pozicionin më të përshtatshëm për të kryer procedurën e vlerësimit të përputhshmërisë, në këtë nen është parashikuar se rrjedhimisht edhe vlerësimi i përputhshmërisë duhet të mbetet detyrim vetëm i prodhuesit. Është parashikuar gjithashtu se prodhuesi ka dhe detyrimin e hartimit të dokumentacionit teknik, kushteve të sigurisë, vendosjen e markimit CE, si dhe mbajtjen e sistemit të gjurmueshmërisë.

Referuar këtij neni, prodhuesit kanë detyrimin për bashkëpunim me strukturat e mbikëqyrjes së tregut, në rastet e mospërputhjes së artikujve piroteknike me kërkesat ligjore, masave të marra korrigjuese dhe tërheqjen e produkteve nga tregu.

Neni 8 i këtij projektligji përcakton detyrimin e operatorëve ekonomikë për të gjurmuar lëndën plasëse nëpërmjet sistemit të gjurmimit, rregullat dhe procedurat e të cilit do të përcaktohen me vendim të Këshillit të Ministrave.

Neni 9 i projektligjit përcakton detyrimet për etiketimin e artikujve piroteknike, të cilat kryesisht i përkasin prodhuesit dhe/ose importuesit.

Në këtë nen detajohen të dhënat të cilat vendosen ne paketimin e artikullit piroteknik siç janë:

a) emri dhe lloji i artikullit;

b) numri i tij i regjistrimit dhe i produktit;

c) numri i ngarkesës apo i serisë;

d) kufijtë minimalë të moshës;

e) kategoria përkatëse dhe udhëzimet për përdorim;

f) viti i prodhimit për kategorinë F3 dhe F4 dhe, kur është e përshtatshme,

largësia minimale e sigurisë;

g) Etiketimi përfshin sasinë e barasvlershme neto (NEC) të lëndëve shpërthyese.

Në nenin 10 të projektligjit përcaktohet mënyra e etiketimit të artikujve piroteknike për automjetet, në të cilin duhet të përfshihet dhënia e informacionit për disa nga zërat e parashikuar në nenin 9.

Neni 11 përcakton detyrimet e importuesve, pasi është e nevojshme të sigurohet që artikujt piroteknike nga vendet e treta që hyjnë në tregun e Republikës së Shqipërisë të jenë në përputhje me këtë projektligj dhe, në veçanti, që procedurat e duhura të vlerësimit të përputhshmërisë në lidhje me ato artikuj të jenë kryer nga prodhuesit. Për sa më sipër, është e domosdoshme të merren masa që importuesit të sigurohen se artikujt piroteknike që ata vendosin në treg janë në përputhje me kushtet e këtij projektligji dhe që ata nuk vendosin në treg artikuj që nuk i përmbushin të tilla kushte ose që paraqesin rrezik.

Gjithashtu, është parashikuar se masa duhet të merren edhe që importuesit të sigurohen se procedurat e vlerësimit të përputhshmërisë janë zbatuar dhe që markimi i artikujve piroteknikë dhe dokumentacioni i hartuar nga prodhuesit të jenë në dispozicion të kontrolleve nga autoritetet kompetente.

Neni 12 përcakton detyrimet e shpërndarësve, ku ndër të tjera është parashikuar se shpërndarësi bën të disponueshme në treg një artikull piroteknik pasi ai të jetë vendosur në treg nga prodhuesi ose importuesi dhe duhet të veprojë me kujdesin e duhur për të siguruar që trajtimi i artikullit piroteknik nga ana e tij të mos ndikojë negativisht në përputhshmërinë e tij, duke rrezikuar jetën dhe shëndetin njerëzve, cënimin e pronës dhe mjedisit.

Gjithashtu, është parashikuar se masa duhet të merren që shpërndarësit të sigurohen se procedurat e vlerësimit të përputhshmërisë janë zbatuar dhe që markimi i artikullit piroteknik dhe dokumentacioni i hartuar nga prodhuesit të jenë në dispozicion të kontrolleve nga autoritetet kompetente.

Neni 13 përcakton se çdo operator ekonomik që vendos në treg një artikull piroteknik nën emrin apo markën e tij ose modifikon një artikull piroteknik në mënyrë të tillë që të preket përputhshmëria me këtë ligj duhet të konsiderohet si prodhues dhe duhet të marrë përsipër detyrimet e prodhuesit. Shpërndarësit dhe importuesit, duke qenë afër tregut, duhet të përfshihen në detyrat e mbikëqyrjes të tregut që kryhen nga autoritetet kompetente dhe duhet të jenë të përgatitur të marrin pjesë në mënyrë aktive, duke u dhënë autoriteteve të gjithë informacionin e nevojshëm në lidhje me artikullin piroteknik në fjalë.

Neni 14, përcakton detyrimet e operatorëve ekonomikë për mbajtjen e të dhënave të shitjes për një periudhë 10-vjeçare, për të identifikuar:

a) çdo operator ekonomik që i ka furnizuar ata me artikull piroteknik;

b) çdo operator ekonomik që ata kanë furnizuar me artikull piroteknik.

Neni 15 parashikon rregullime në lidhje me shitjen me pakicë të artikujve piroteknike. Ky parashikim përbën një risi në fushën e zbatimit të këtij projektligji, pasi kjo ka qenë një fushë e parregulluar më parë. Në këtë nen janë përcaktuar llojet e artikujve piroteknikë të cilat mund të shiten në dyqane me pakicë, sasinë që mund të mbajnë këto dyqane, periudhën e shitjeve për disa kategori artikujsh si dhe kufizimet e shitjes për ato artikuj piroteknikë të cilat kërkojnë një trajtim më të specializuar.

Neni 16, përcakton masat e sigurisë që operatorët ekonomikë duhet të ndërmarrin gjatë procesit të prodhimit, importit, eksportit, tregtimit, transportit, transferimit, magazinimit, përdorimit, asgjësimit, kërkimit dhe testimit të artikujve piroteknike. Në këtë nen është parashikuar gjithashtu, edhe se operatorët ekonomikë duhet të hartojnë rregullore të brendshme, të cilat parashikojnë procedurat e sigurisë.

Neni 17 përcakton se personat fizikë të cilët, për nevojat e personit juridik, angazhohen në veprimtaritë e përmendura në nenin 1 të këtij projektligji duke përdorur drejtpërdrejtë artikuj piroteknike, duhet të jenë të aftë, të kualifikuar teknikisht dhe të trajnuar për kryerjen e sigurt të këtyre veprimtarive.

Trajnimi i kualifikimit teknik për punën me artikujt piroteknikë është përcaktuar se do të ofrohet sipas programit dhe mënyrës së parashikuar nga ministri përgjegjës për industrinë minerare, nëpërmjet një akti nënligjor.

Në këtë nen është parashikuar gjithashtu, se trajnimi i kualifikimit teknik të drejtuesve të mjeteve për transportimin e artikujve piroteknikë të përmendur në pikën 1 të këtij neni, dhe pajisja me certifikatën përkatëse për transportin e mallrave të rrezikshme, do të ofrohet sipas programit dhe mënyrës së parashikuar nga ministri përgjegjës për industrinë minerare dhe ministri përgjegjës për transportin nëpërmjet një akti nënligjor dhe do të zbatohet nga institucionet e autorizuara.

Në vijim, është përcaktuar se trajnimi i kualifikimit teknik të drejtuesve të mjeteve për transportimin e artikujve piroteknikë, të përmendur në pikën 1 të këtij neni dhe pajisja me certifikatën përkatëse për transportin e mallrave të rrezikshme, do të ofrohet sipas programit dhe mënyrës së parashikuar nga ministri përgjegjës për industrinë minerare dhe ministri përgjegjës për transportin në një akt të përbashkët, i cili do të zbatohet nga institucionet e autorizuara dhe se individët të cilët do të angazhohen në punët ndihmëse do të duhet të punojnë nën mbikëqyrjen e personave të kualifikuar me kusht që të deklarojnë me shkrim se janë informuar rreth rreziqeve dhe rregullave të sigurisë në vendin e punës.

Në Kreun III “Vlerësimi i përputhshmërisë”, përcaktohen procedura e vlerësimit të përputhshmërisë, parimet e përgjithshme dhe rregullat/kushtet për vendosjen e markimit CE, si dhe kritere në lidhje me Deklaratën e përputhshmërisë.

Nenet 19–22 përcaktojnë procedurat e vlerësimit të përputhshmërisë dhe markimit CE, që duhet të kryhen nga prodhuesit për hedhjen në treg të artikujve piroteknike. Këto rregulla konsistojnë në ekzaminimet sipas moduleve të përcaktuara në Shtojcën II të këtij projektligji, hartimin e deklaratës së përputhshmërisë dhe kushtet për vendosjen e markës CE.

Në Kreun IV “Organet e vlerësimit të përputhshmërisë”, parashikohen autoriteti miratues për organet e vlerësimit të përputhshmërisë për artikujt piroteknikë, organet përgjegjëse gjatë procedurës së notifikimit, si dhe kërkesa që kanë të bëjnë me organet e notifikuara, rregullime në lidhje me mbikëqyrjen e organizmave të notifikuar evropianë të miratuar, si dhe rregullime në lidhje me vlefshmërinë e dokumenteve dhe markimeve të përputhshmërisë të lëshuara jashtë territorit të Republikës së Shqipërisë.

Nenet 23- 25 përcaktojnë organet miratuese për trupat notifikuese të cilat kryejnë vlerësimin e përputhshmërisë dhe procedurat e notifikimit të tyre. Si organ miratues në këtë projektligj është parashikuar ministri i përgjegjës për tregtinë, pasi është fushë e përgjegjësisë së kësaj ministrie miratimi i trupave notifikuese sipas ligjit për tregtinë e produkteve jo-ushqimore.

Nenet 26-33 të këtij projektligji përcaktojnë detyrimet e trupave të notifikuara për vlerësimin e përputhshmërisë së artikujve piroteknike. Procedurat e vlerësimit të përputhshmërisë të përcaktuara në këtë projektligj kërkojnë ndërhyrjen e organeve të vlerësimit të përputhshmërisë.

Në këtë nen është parashikuar se nëse një organ i vlerësimit të përputhshmërisë demonstron përputhshmërinë me kriteret e përcaktuara në standardet e harmonizuara, duhet të prezumohet se ai është në përputhje me kërkesat përkatëse të përcaktuara në këtë projektligj.

Organet e vlerësimit të përputhshmërisë shpesh nënkontraktojnë pjesë të shërbimeve të tyre të lidhura me vlerësimin e përputhshmërisë ose për këtë i drejtohen një filiali. Për të garantuar nivelin e mbrojtjes së kërkuar për vendosjen e artikujve piroteknikë në tregun e Republikës së Shqipërisë është thelbësore që nënkontraktorët dhe filialet e vlerësimit të përputhshmërisë të përmbushin të njëjtat kërkesa si organet e njoftuara në lidhje me kryerjen e detyrave të vlerësimit të përputhshmërisë.

Në këtë nen është parashikuar gjithashtu se organet e notifikuara duhet të zbatojnë procedurat e vlerësimit të përputhshmërisë pa krijuar barrë të panevojshme për operatorët ekonomikë. Për të njëjtën arsye dhe për të siguruar trajtim të barabartë të operatorëve ekonomikë, duhet të sigurohet qëndrueshmëria gjatë zbatimit të procedurave të vlerësimit të përputhshmërisë dhe kjo mund të arrihet më së miri nëpërmjet koordinimit dhe bashkëpunimit të përshtatshëm midis organeve të notifikuara.

Në Kreun V “Administrimi i artikujve piroteknikë dhe strukturat përgjegjëse”, përcakton kushtet e përgjithshme të administrimit të lëndëve plasëse, rastet e rregullimit të mospërputhshmërisë, rastet e ndalimit të tregtimit të produkteve dhe bllokimin e tyre, rastet e inspektimit dhe të ankimit të operatorëve ekonomikë, si dhe listimin e rasteve që përbëjnë kundërvajtje administrative dhe përshkallëzimin e masës së gjobës.

Nenet 34 dhe 35 të projektligjit, parashikojnë strukturat përgjegjëse për licencimin dhe mbikëqyrjen e tregut për artikujt piroteknikë. Në këtë nen është parashikuar se artikujt piroteknikë lejohen të importohen/eksportohen, prodhohen, transitohen sipas licencës/autorizimit të lëshuar nga struktura përgjegjëse në Ministrinë e Mbrojtjes. Ky autoritet verifikon që produktet të cilat do të importohen dhe prodhohen të kenë markimin përkatës të CE dhe deklaratën EU të Përputhshmërisë. Përjashtim nga detyrimi për licencim/autorizim është parashikuar të kenë artikujt piroteknikë të cilët përdoren në industrinë automobilistike (airbag, rripa sigurimi etj.). Kontrolli i sipërpërmendur konsiston në verifikimin e markimit CE dhe deklaratës së BE-së të Përputhshmërisë dhe parashikohet se në rast mospërputhjeje njoftohet autoritieti licencues.

Në këto nene është parashikuar gjithashtu, se transferimi, magazinimi dhe asgjësimi i artikujve piroteknikë, do të lejohet sipas autorizimit të strukturave përgjegjëse në Policinë e Shtetit sipas kompetencave territoriale, të cilët kontrollojnë dhe verifikojnë që artikujt piroteknikë janë magazinuar sipas kushteve të sigurisë dhe janë hedhur në treg sipas qëllimit të tyre, pa rrezikuar shëndetin e njeriut. Është përcaktuar se përjashtim nga detyrimi për autorizim për magazinim dhe transferim kanë artikujt piroteknikë të cilët përdoren në industrinë automobilistike (airbag, rripa sigurimi).

Sipas parashikimeve të neneve të mësipërme, njësitë administrative janë përgjegjëse për licencimin e shitësve me pakicë në territorin brenda juridiksionit të tyre.

Struktura përgjegjëse e mbikëqyrjes së tregut, në ministrinë për ekonominë, është autoriteti përgjegjës për mbikëqyrjen e tregut të brendshëm dhe verifikimin e produktit, sipas kërkesave të këtij ligji mbi përputhshmërinë dhe markimin CE, ndërsa ministria përgjegjëse për mjedisin është përgjegjëse për vlerësimin e ndikimit në mjedis për shkatërrimin e fishekzjarrëve dhe asgjësimin, duke dhënë miratimin përkatës

Neni 36 i projektligjit përcakton strukturat përgjegjëse të mbikëqyrjes së tregut dhe detyrat e tyre, të cilat janë ndarë sipas fushave të kompetencës dhe aktiviteteve që këto struktura monitorojnë ose licencojnë.

Neni 37 përcakton procedurat për trajtimin e artikujve piroteknike që paraqesin rrezik publik dhe është parashikuar se kur autoritetet e mbikëqyrjes së tregut kanë arsye të mjaftueshme për të besuar se artikulli piroteknik paraqet rrezik për shëndetin ose sigurinë e personave, mallrave ose mjedisit, autoritetet duhet të bëjnë një vlerësim të artikullit piroteknik, duke analizuar të gjitha kërkesat e parashikuara në këtë ligj.

Operatorët përkatës ekonomikë duhet të bashkëpunojnë me autoritetet e mbikëqyrjes së tregut për këtë qëllim, nëse është e nevojshme dhe në rast se autoriteti i mbikëqyrjes së tregut, gjatë vlerësimit të përmendur në pikën 1 të këtij neni, konstaton se artikulli piroteknik nuk përmbush kërkesat e përcaktuara sipas këtij ligji, ai i kërkon menjëherë operatorit përgjegjës të marrë të gjitha masat korrigjuese të domosdoshme për ta sjellë artikullin piroteknik në përputhje me këto kërkesa, të tërheqë nga tregu brenda 20 ditësh, në përputhje me natyrën e rrezikut, të përcaktuar nga autoriteti i mbikëqyrjes së tregut.

Në këtë nen janë përcaktuar edhe procedurat e njoftimit, shkëmbimit të informacionit dhe masat që duhet të merren nga autoritetet e mbikëqyrjes së tregut dhe operatorët ekonomikë.

Neni 38 përcakton procedurat për kufizimin ose ndalimin e hedhjes në treg të artikujve piroteknikë që përmbushin kriteret e përputhshmërisë, por që paraqesin një risk ndaj shëndetit dhe sigurisë. Edhe në këto raste, është parashikuar që autoriteti i mbikëqyrjes së tregut i kërkon operatorit ekonomik:

1. të marrë të gjitha masat për të siguruar që artikulli piroteknik në fjalë në momentin e hedhjes në treg, nuk paraqet rrezik ose;
2. të tërheqë artikullin piroteknik nga tregu ose;
3. të rikthejë ose të ndalojë tregtimin e artikullit piroteknik në një afat kohor të arsyeshëm, në raport me natyrën e rrezikut të përcaktuar nga autoriteti i mbikëqyrjes së tregut.

Neni 39 trajton rastet e mospërputhjeve formale në lidhje me artikujt piroteknikë të vendosur në treg. Në rast të konstatimit të këtyre mospërputhjeve, autoriteti i mbikëqyrjes së tregut, i kërkon operatorit ekonomik, të rregullojë mospërputhshmërinë. Në rast se mospërputhshmëria parashikuar në pikën 1 të këtij neni, vazhdon, është përcaktuar se autoriteti i mbikëqyrjes së tregut, merr të gjitha masat e nevojshme për të kufizuar apo ndaluar hedhjen në treg të artikujve piroteknike, ose për tu siguruar që kjo lëndë të kthehet ose tërhiqet nga tregu.

Neni 40 i këtij projektligji përcakton rastet kur kërkohet ndalimi i tregtimit të produkteve dhe bllokimi si dhe procedurat përkatëse. Përcaktimet në këtë nen janë të domosdoshme për të siguruar që operatorët ekonomikë të plotësojnë të gjitha kërkesat e këtij projektligji në rast të konstatimit të rasteve kur artikujt piroteknike nuk përmbush kriteret e sigurisë, kur është njoftuar nga një vend tjetër i BE-së për mospërmbushje kriteresh ose kur nuk janë plotësuar mospërputhjet që janë kërkuar nga autoriteti i mbikëqyrjes së tregut. Në këtë rast janë parashikuar edhe procedurat e asgjësimit kur artikulli piroteknik paraqet rrezikshmëri.

Neni 41 përcakton të drejtat e inspektorëve të autoriteteve të mbikëqyrjes së tregut për të kryer veprimtari inspektuese ndaj operatorëve ekonomikë të artikujve piroteknike. Sipas këtij neni inspektorët kanë të drejtë të kryejnë:

1. inspektimin e strukturave, hapësirave dhe shesheve të ndërtimit ku prodhohen, ruhen, përdoren, asgjësohen ose shiten artikuj piroteknikë, si dhe i hapësirave të tjera që dyshohen se ruajnë artikuj piroteknikë;
2. kontrollin e dokumentacionit për artikullit piroteknik dhe mbi kualifikimet teknike të personave;
3. verifikimin dhe përcaktimin e identitetit të personave që gjenden në vendet ku

përdoren, prodhohen dhe ruhen artikuj piroteknikë;

ç) kryerjen e aktiviteteve të tjera në përputhje me qëllimin e inspektimit.

Neni 43 i projektligjit përcakton llojet e kundërvajtjeve administrative dhe masën e gjobave, të cilat janë në proporcion dhe të përshkallëzuara në varësi të llojit të shkeljes së kryer nga operatorët ekonomikë.

Kundërvajtjet janë detajuar në mënyrë të hollësishme, janë ndarë në tre grupe dhe masa e gjobës për kryerjen e tyre varion nga 10.000 – 500.000 lekë.

Kreu VI parashikon dispozitat kalimtare, aktet nënligjore të cilat duhet të nxirren në zbatim të ligjit, shfuqizimet përkatëse dhe hyrjen në fuqi të projektligjit.

Në nenin 44, është përcaktuar se operatorëve ekonomik do t’u jepet kohë deri në një vit për të plotësuar kërkesat e këtij projektligji, si dhe me qëllim moscënimin e parimit të sigurisë juridike, parashikohet njohja e vlefshmërisë së licencave të lëshuara me ligjin nr. 9126, datë 29.07.2003 “Për përdorimin civil të lëndëve plasëse në Republikën e Shqipërisë”, i ndryshuar.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Me zbatimin e këtij projektligji do të ngarkohet Ministria e Mbrojtjes, Ministria e Brendshme, Ministria e Infrastrukturës dhe Energjisë, Ministria e Financave dhe Ekonomisë dhe njësitë administrative.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Ky projektligj është hartuar nga grupi i punës i ngritur me Urdhër të Kryeministrit, nr. 164, datë 01.11.2018 dhe me përfaqësues nga Ministria e Mbrojtjes, Ministria e Financave dhe Ekonomisë, Ministria e Brendshme, Ministria e Turizmit dhe Mjedisit dhe Ministria e Infrastrukturës dhe Energjisë.

Ky projektligj do të dërgohet për mendim në Ministrinë e Financave dhe Ekonomisë, Ministrinë për Evropën dhe Punët e Jashtme, Ministrinë e Brendshme, Ministrinë e Turizmit dhe Mjedisit, Ministrinë e Infrastrukturës dhe Energjisë, Ministrinë e Drejtësisë dhe në Inspektoratin Qendror pranë Kryeministrisë.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Ky projektligj nuk ka efekte apo kosto shtesë për buxhetin e shtetit.

**MINISTRI**

**Olta Xhaçka**

Konceptoi : N/toger H. Shehri

Pranoi: A. Gjilani

Miratoi: I. Shehu

1k/ datë: 24.08.2020